ตำรวจไซเบอร์เตือนภัยกลโกงมิจฉาชีพ ส่ง SMS หลอกให้ลงทะเบียนรับสิทธิเราเที่ยวด้วยกันเฟส 5
ตำรวจไซเบอร์เตือนภัยกลโกงมิจฉาชีพ ส่ง SMS หลอกให้ลงทะเบียนรับสิทธิเราเที่ยวด้วยกันเฟส 5พันตำรวจเอกกฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) เตือนภัยมิจฉาชีพแอบอ้างเป็นหน่วยงานรัฐส่ง SMS ไปยังประชาชน เพื่อหลอกลวงให้กดลิงก์ลงทะเบียนรับสิทธิโครงการเราเที่ยวด้วยกันเฟส 5 โดยแจ้งข้อความว่า “โครงการเราเที่ยวด้วยกันเฟส 5 พร้อมลงทะเบียนรับสิทธิ์แล้ว เริ่ม 7 มีนาคม - 30 เมษายน 2566 ” พร้อมแนบลิงก์มากับข้อความ เมื่อเหยื่อหลงเชื่อกดลิงค์แล้วจะให้เพิ่มเพื่อนทางแอปพลิเคชันไลน์ปลอมที่ใช้ชื่อ “ โครงการเราเที่ยวด้วยกันเฟส 5 ” จากนั้นมิจฉาชีพจะอ้างเป็นเจ้าหน้าที่สอบถามข้อมูลทั่วไปของเหยื่อ แจ้งเงื่อนไขการลงทะเบียน และส่งลิงก์ให้เหยื่อติดตั้งแอปพลิเคชันโครงการเราเที่ยวด้วยกันปลอม ให้กรอกข้อมูลส่วนบุคคล หลอกลวงให้ตั้งรหัสผ่าน 6 หลักหลายครั้ง เพื่อหวังให้ผู้เสียหายกรอกรหัสชุดเดียวกับรหัสการธุรกรรมการเงินของแอปพลิเคชันธนาคารต่างๆ ในโทรศัพท์มือถือของเหยื่อ รวมไปถึงขอสิทธิ์ในการควบคุมอุปกรณ์ หรือโทรศัพท์มือถือ เมื่อสามารถควบคุมได้แล้วจะล็อกโทรศัพท์ให้ค้าง และเข้าแอปพลิเคชันธนาคารเพื่อโอนเงินไปยังบัญชีม้าที่เปิดรอไว้ จึงขอให้ประชาชนระมัดระวัง รู้เท่าทันกลโกงของมิจฉาชีพ รวมไปถึงฝากแจ้งเตือนไปยังบุคคลใกล้ชิด หรือแจ้งไปยังหน่วยงานของรัฐ หรือหน่วยงานนั้นๆ หากพบเห็นข้อความสั้น (SMS) หรือลิงก์ ในลักษณะดังกล่าวให้ช่วยตรวจสอบ เพื่อลดการตกเป็นเหยื่อของมิจฉาชีพ